title: Provedbena odluka Komisije (EU) 2017/1213 оd 4. srpnja 2017. o osnivanju Konzorcija europskih istraživačkih infrastruktura u području integrirane strukturne biologije (Instruct-ERIC) (priopćeno pod brojem dokumenta C(2017) 4507)

text:
               6.7.2017

               HR

               Službeni list Europske unije

               L 173/47

         PROVEDBENA ODLUKA KOMISIJE (EU) 2017/1213
   оd 4. srpnja 2017.
   o osnivanju Konzorcija europskih istraživačkih infrastruktura u području integrirane strukturne biologije (Instruct-ERIC)

         (priopćeno pod brojem dokumenta C(2017) 4507)

   (Vjerodostojni su samo tekstovi na češkom, danskom, engleskom, francuskom, nizozemskom, portugalskom, slovačkom, i talijanskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 723/2009 od 25. lipnja 2009. o pravnom okviru Zajednice za Konzorcij europskih istraživačkih infrastruktura (ERIC) (1), a posebno njezin članak 6. stavak 1. točku (a),
   budući da:

               (1)

               Belgija, Češka, Danska, Francuska, Grčka, Italija, Izrael, Nizozemska, Portugal, Slovačka, Španjolska, Švedska i Ujedinjena Kraljevina te Europski laboratorij za molekularnu biologiju (EMBL) zatražili su od Komisije da osnuje Konzorcij europskih istraživačkih infrastruktura u području integrirane strukturne biologije (Instruct-ERIC). Grčka, Španjolska, Švedska i Europski laboratorij za molekularnu biologiju objavili su svoju odluku da će u početku sudjelovati u Instruct-ERIC-u kao promatrači. Dogovorili su se da će Ujedinjena Kraljevina biti država članica domaćin Instruct-ERIC-a.

               (2)

               Budući da je Ujedinjena Kraljevina 29. ožujka 2017. obavijestila da namjerava napustiti Uniju, u skladu s člankom 50. Ugovora o Europskoj uniji Ugovori će se prestati primjenjivati na Ujedinjenu Kraljevinu od dana stupanja na snagu sporazuma o povlačenju ili, ako do toga ne dođe, dvije godine od obavijesti, osim ako Europsko vijeće, u dogovoru s Ujedinjenom Kraljevinom, odluči produljiti to razdoblje. Zbog toga i ne dovodeći u pitanje bilo koje odredbe sporazuma o povlačenju, ova se Provedbena odluka primjenjuje samo do trenutka kad Ujedinjena Kraljevina prestane biti država članica.

               (3)

               Ako Ujedinjena Kraljevina prestane biti država članica i ne dovodeći u pitanje odredbe mogućeg sporazuma o povlačenju, zakonsko sjedište Instruct-ERIC-a bit će premješteno na državno područje države članice ili pridružene zemlje u skladu s člankom 8. stavkom 1. Uredbe (EZ) br. 723/2009.

               (4)

               Komisija je u skladu s člankom 5. stavkom 2. Uredbe (EZ) br. 723/2009 ocijenila zahtjev i zaključila da ispunjava uvjete utvrđene u toj Uredbi.

               (5)

               Mjere predviđene ovom Odlukom u skladu su s mišljenjem Odbora osnovanog na temelju članka 20. Uredbe (EZ) br. 723/2009,

         DONIJELA JE OVU ODLUKU:
   Članak 1.
   1.   Osniva se Konzorcij europskih istraživačkih infrastruktura u području integrirane strukturne biologije pod nazivom „Instruct-ERIC”.
   2.   Ključni dijelovi Statuta Instruct-ERIC-a utvrđeni su u Prilogu.
   Članak 2.
   Ova je Odluka upućena Kraljevini Belgiji, Češkoj Republici, Kraljevini Danskoj, Francuskoj Republici, Državi Izrael, Talijanskoj Republici, Kraljevini Nizozemskoj, Portugalskoj Republici, Slovačkoj Republici i Ujedinjenoj Kraljevini Velike Britanije i Sjeverne Irske.

      Sastavljeno u Bruxellesu 4. srpnja 2017.

            Za Komisiju

         Carlos MOEDAS

            Član Komisije

      (1)  SL L 206, 8.8.2009., str. 1.

      PRILOG

         KLJUČNI DIJELOVI STATUTA INSTRUCT-ERIC-a

         Sljedeći članci i stavci članaka Statuta Instruct-ERIC-a ključni su dijelovi u skladu s člankom 6. stavkom 3. Uredbe (EZ) br. 723/2009
      1.   Ciljevi i aktivnosti
      (članak 4. Statuta Instruct-ERIC-a)

                  1.

                  Cilj je Instruct-ERIC-a osnivanje raspoređene paneuropske istraživačke infrastrukture pod nazivom Instruct te upravljanje njome, a posebno:

                              (a)

                              olakšavanje napretka u području integrativne strukturne stanične biologije,

                              (b)

                              omogućivanje usmjerenog pristupa najsuvremenijim europskim objektima za strukturnu biologiju te stručnom znanju,

                              (c)

                              daljnji razvoj tehnologije Instructa te

                              (d)

                              omogućivanje izobrazbe za integrativne tehnike u području strukturne biologije.

                  2.

                  U tu svrhu Instruct-ERIC poduzima i koordinira niz aktivnosti uključujući, među ostalim:

                              (a)

                              one koje nude centri Instructa kao što su stavljanje na raspolaganje infrastrukture zajednici korisnika u području strukturne biologije te druge aktivnosti Instructa u području izobrazbe, umrežavanja i širenja podataka;

                              (b)

                              uspostava čvorišta Instructa koje ima središnju koordinacijsku ulogu za sve aktivnosti Instructa koje nude centri Instructa i upravljanje njime;

                              (c)

                              omogućivanje pristupa infrastrukturi u području strukturne biologije u centrima Instructa upotrebom internetskog portala Instructa u koji su ugrađeni istorazinska ocjena te izrada rasporeda za pristup koji je centar Instructa rezervirao za korisnike Instructa;

                              (d)

                              koordinacija tečajeva za izobrazbu i radionica o tehnikama i metodama relevantnima u području strukturne stanične biologije putem čvorišta Instructa čime se omogućuje širenje stručnog znanja, poticanje razmjene te zajednički razvoj s industrijom;

                              (e)

                              koordinacija zajedničkih programa centara Instructa putem čvorišta Instructa za potporu novim tehničkim i tehnološkim pristupima kojima se omogućuje bolja integracija svih tehnologija u području strukturne biologije;

                              (f)

                              koordinacija programa s poduzećima za razvoj inovativnih tehnologija u području strukturne biologije kojima se centrima Instructa omogućuje njihova učinkovita upotreba, a istraživačima iz akademske zajednice i industrije u Europi pristup njima;

                              (g)

                              povezivanje zajednica u područjima strukturne, stanične i sistemske biologije koordinacijom zajedničkih aktivnosti uključujući sastanke, konferencije i radionice;

                              (h)

                              sve druge povezane aktivnosti kojima se pomaže ojačati istraživanja u Europskom istraživačkom prostoru.

                  3.

                  Instruct-ERIC gradi i djeluje na nekomercijalnoj osnovi kako bi se i dalje poticale inovacije te prijenos znanja i tehnologije. Ograničene gospodarske aktivnosti mogu se obavljati pod uvjetom da su usko povezane s njegovom glavnom zadaćom te da ne ugrožavaju njezino ispunjavanje.

            2.   Osnivanje Instruct-ERIC-a
      (članak 2. Statuta Instruct-ERIC-a)

                  1.

                  Osniva se europska istraživačka infrastruktura pod nazivom „Integrirana strukturna biologija”, dalje u tekstu „Instruct”.

                  2.

                  Instruct ima pravni oblik Konzorcija europskih istraživačkih infrastruktura (ERIC) koji je osnovan u skladu s odredbama Uredbe ERIC (EZ) br. 723/2009 izmijenjene Uredbom Vijeća (EU) br. 1261/2013 (1) i zove se „Instruct-ERIC”.

            3.   Sjedište
      (članak 3. Statuta Instruct-ERIC-a)
      Zakonsko sjedište Instruct-ERIC-a nalazi se u Oxfordu u Ujedinjenoj Kraljevini.4.   Trajanje
      (članak 29. Statuta Instruct-ERIC-a)
      Instruct-ERIC osniva se na neodređeno vrijeme. Može se likvidirati u skladu s člankom 30.5.   Likvidacija
      (članak 30. Statuta Instruct-ERIC-a)

                  1.

                  Likvidacija Instruct-ERIC-a provodi se na temelju odluke Vijeća u skladu s člankom 13.

                  2.

                  Bez nepotrebnog odlaganja, a u svakom slučaju u roku od deset dana nakon donošenja odluke o likvidaciji Instruct-ERIC-a te potom o zatvaranju Instruct-ERIC-a, Instruct-ERIC obavješćuje Europsku komisiju o toj odluci.

                  3.

                  Imovina preostala nakon plaćanja dugova Instruct-ERIC-a raspoređuje se članovima razmjerno njihovim ukupnim godišnjim novčanim doprinosima Instruct-ERIC-u. Obveze koje preostanu nakon likvidacije, uključujući imovinu Instruct-ERIC-a, raspoređuju se među članovima u razmjeru s njihovim ukupnim godišnjim novčanim doprinosima Instruct ERIC-u te ne premašuju iznos od jednog godišnjeg doprinosa.

                  4.

                  Instruct-ERIC prestaje postojati na dan kada Europska komisija objavi odgovarajuću obavijest u Službenom listu Europske unije.

            6.   Odgovornost
      (članak 21. Statuta Instruct-ERIC-a)

                  1.

                  Instruct-ERIC odgovara za svoje dugove.

                  2.

                  Članovi ne snose zajedničku odgovornost za dugove Instruct-ERIC-a.

                  3.

                  Financijska odgovornost svakog člana Instruct-ERIC-a za dugovanja i obveze ograničava se na njegove pojedinačne doprinose Instruct-ERIC-u kako je utvrđeno u Prilogu 2.

                  4.

                  Instruct-ERIC poduzima odgovarajuće mjere osiguranja za pokriće specifičnih rizika za izgradnju i djelovanje Instruct-ERIC-a.

            7.   Politika pristupa
      (članak 25. Statuta Instruct-ERIC-a)

                  1.

                  Svaki član koji je domaćin jednog ili više centara Instructa osigurava uspješnom podnositelju/uspješnim podnositeljima zahtjeva pristup infrastrukturi, podložno postupku odobrenog pristupa. Svaki centar Instructa utvrđuje dio svojeg infrastrukturnog kapaciteta koji se stavlja na raspolaganje projektima kojima je odobren pristup u okviru Instructa. Odobrenje prijedloga za pristup Instruct-ERIC-u dodjeljuje Pristupni odbor na temelju međunarodne stručne ocjene koja se prvenstveno vodi znanstvenom izvrsnošću, a uzima u obzir i tehničku i operativnu izvedivost.

                  2.

                  Omogućivanje usluga pristupa nadzire direktor uzimajući u obzir:

                              (a)

                              znanstvenu (stručnu) ocjenu projekta,

                              (b)

                              logističku procjenu koju provode centar ili centri Instructa uključen/i u tehničku izvedivost projekta, očekivani vremenski okvir te izradu rasporeda rada u centru te

                              (c)

                              sredstva, financijska i u naravi, koja su centar Instructa i čvorište Instructa stavili na raspolaganje za potporu traženom pristupu, posebno mogućnost pristupa Instructu u traženom centru Instructa, te dostatna financijska sredstva za središnji pristup kojim upravlja čvorište Instructa.

                  3.

                  Instruct-ERIC prihvaća prijedloge za pristup infrastrukturi Instruct-ERIC-a od svakog korisnika.

                  4.

                  Instruct-ERIC osigurava da otvoreni pristup za istraživače iz ustanova u državama koje su članovi uključuje pristup podacima, alatima i uslugama koje nude centri Instructa. Korisnici iz država koje su članovi imaju se pravo prijaviti za pristup infrastrukturi, tečajeve izobrazbe, radionice, sudjelovanje na konferencijama koje financira Instruct-ERIC ili za bilo koju drugu aktivnost koju Instruct-ERIC nudi ili podupire. Pristupom podacima i alatima upravlja se putem politika Instruct-ERIC-a u pogledu upravljanja podacima i bioloških pripravaka te u slučaju zajedničkog rada dogovorom svih korisnika, kako je utvrđeno u članku 27.

                  5.

                  Korisnici iz država koje nisu članovi mogu podnijeti zahtjev za pristup upotrebom sustava prijedloga. Za akademsko i pretkonkurentsko istraživanje naplaćivat će se akademska naknada za pristup. Akademske naknade mogu se naplaćivati i nekomercijalnim korisnicima koji traže pristup preko međuvladine organizacije i ne nalaze se u jednoj od država koje su članovi.

                  6.

                  Korisnicima koji traže pristup infrastrukturi Instructa u svrhu istraživanja koje podliježe zahtjevima povjerljivosti naplaćuje se komercijalna naknada za pristup. U tom će slučaju podaci koji proizlaze iz pristupa pripadati korisniku te ih on nije obvezan prikazati ili objaviti.

                  7.

                  Prednost pristupa uvijek se daje članovima.

                  8.

                  Korisnici infrastrukture Instruct-ERIC-a u svrhu istraživanja koje ne podliježe zahtjevima povjerljivosti pristaju objaviti podatke koji proizlaze iz pristupa te ih učiniti javno dostupnima.

            8.   Neovisni znanstveni savjetodavni odbor (ISAB)
      (članak 17. Statuta Instruct-ERIC-a)

                  1.

                  ISAB se osniva kako bi savjetovao Vijeće o znanstvenim i strateškim pitanjima relevantnima za Instruct-ERIC. ISAB ocjenjuje uspješnost centara Instructa kako bi Vijeću Instructa dao preporuke za priznavanje ili ukidanje statusa centra Instructa istraživačkim objektima te ga savjetovao o napretku i budućim strateškim i znanstvenim ciljevima, potrebama, prilikama, uzimajući u obzir globalni kontekst.

                  2.

                  ISAB se sastoji od najmanje pet i najviše osam znanstvenih i tehničkih stručnjaka koje imenuje Vijeće. ISAB bira predsjednika među svojim članovima jednostavnom većinom. Mandat imenovanog predsjednika automatski se produžuje tako da on taj mandat u toj funkciji može dovršiti. Članovi ISAB-a, obično stručnjaci iz zemalja izvan Europe, ne uključuju se izravno u upravljanje Instruct-ERIC-om. Direktor može Vijeću predložiti članove ISAB-a. Svaki potencijalni sukob interesa trebalo bi prijaviti prije nego što Vijeće razmotri prijedlog. Članovi ISAB-a imenuju se na mandat od tri godine koji je moguće jednom produžiti za razdoblje od jedne do tri godine. Od članova ISAB-a zahtijeva se da potpišu ugovor o povjerljivosti podataka najkasnije trideset dana nakon njihova imenovanja ili prije nego što dođe do razmjene ikakvih povjerljivih informacija, ovisno što prije nastupi.

                  3.

                  ISAB se sastaje barem jednom godišnje kako bi se procijenio sveukupni znanstveni i strateški napredak Instruct-ERIC-a u odnosu na njegovu znanstvenu viziju i ostala pitanja.

                  4.

                  Instruct-ERIC članovima ISAB-a nadoknađuje razumne troškove putovanja i smještaja, kako je naložilo Vijeće.

            9.   Politika širenja podataka
      (članak 26. Statuta Instruct-ERIC-a)

                  1.

                  Instruct-ERIC olakšava istraživanja i općenito potiče slobodan pristup istraživačkim podacima koliko je to moguće. Neovisno o tom načelu Instruct-ERIC promiče visokokvalitetno istraživanje i podupire kulturu „najbolje prakse” u okviru aktivnosti izobrazbe.

                  2.

                  Instruct-ERIC općenito potiče istraživače da rezultate svojih istraživanja učine dostupnima javnosti i traži od svih korisnika da na odgovarajući način zahvale Instruct-ERIC-u.

                  3.

                  U okviru politike širenja podataka utvrđuju se različite ciljne skupine, a Instruct-ERIC služi se s više kanala kako bi dopro do njih, primjerice internetskim portalima, biltenima, radionicama, sudjelovanjem na konferencijama, člancima u časopisima, dnevnim novinama i društvenim mrežama.

                  4.

                  U publikacijama koje proizlaze iz aktivnosti koje podupire Instruct-ERIC trebalo bi zahvaliti za potporu koju pruža osoblje i upotrebu eksperimentalnih resursa Instruct-ERIC-a.

            10.   Politike u pogledu upravljanja podacima, zaštite prava intelektualnog vlasništva i bioloških pripravaka
      (članak 27. Statuta Instruct-ERIC-a)

                  1.

                  Općenito se prednost daje načelima otvorenog izvora i otvorenog pristupa.

                  2.

                  Svi podaci nastali kao rezultat aktivnosti Instruct-ERIC-a trebali bi u prvom slučaju ostati u vlasništvu znanstvenika koji ih je proizveo ili ustanove koja ga zapošljava. Podložno već postojećim obvezama, uključujući prema različitim tijelima, agencijama za dodjelu bespovratnih sredstava ili ostalim trećim stranama, korisnici infrastrukture Instructa mogu zahtijevati da sporazumi o zaštiti prava intelektualnog vlasništva stupe na snagu prije nego što oni započnu s radom. Za zaštitu prava intelektualnog vlasništva korisnika odgovorni su isključivo korisnici.

                  3.

                  U slučajevima omogućivanja pristupa infrastrukturi Instruct-ERIC-a za zajedničke projekte, korisnici postižu sporazum o zajedničkom vlasništvu nad eksperimentalnim podacima ili materijalima prije nego što započnu s radom na pristupu. Za zaštitu prava zajedničkog intelektualnog vlasništva svih korisnika koji rade zajednički odgovorni su korisnici.

                  4.

                  Instruct-ERIC daje smjernice (u obliku svojih politika u pogledu upravljanja podacima i bioloških pripravaka) korisnicima infrastrukture Instruct-ERIC-a kako bi se osiguralo da se istraživanja koja se provode upotrebom materijala koje je Instruct-ERIC stavio na raspolaganje provode u okviru kojim se priznaju, u mjeri primjenjivoj u skladu sa zakonima i propisima zemlje domaćina, prava vlasnika podataka i privatnost pojedinaca, a vlasništvo nad podacima i alatima nastalima kao rezultat aktivnosti Instruct-ERIC-a mora se jasno definirati.

            11.   Politika zapošljavanja
      (članak 28. Statuta Instruct-ERIC-a)

                  1.

                  Instruct-ERIC može zapošljavati osoblje koje imenuje i razrješava direktor.

                  2.

                  Vijeće odobrava plan osoblja koji je pripremio direktor istodobno s planom rada.

                  3.

                  Direktor Vijeću unaprijed dostavlja informacije o slobodnim radnim mjestima i planu osoblja. Vijeće donosi odluku o tome za koja je radna mjesta potrebno njegovo odobrenje s obzirom na odabrane kandidate.

                  4.

                  Postupci odabira za radna mjesta za osoblje Instruct-ERIC-a su transparentni i nediskriminirajući te se njima poštuju jednake mogućnosti zapošljavanja i pozitivne mjere u skladu s važećim zakonima o radu. U slučaju ponude za zapošljavanje, ugovor o radu u skladu je sa zakonima zemlje u kojoj se osoblje zapošljava.

            12.   Politika javne nabave
      (članak 24. stavak 1. Statuta Instruct-ERIC-a)
      Vijeće odobrava detaljna pravila o postupcima javne nabave i kriterijima koje je Instruct-ERIC obvezan slijediti. U politici javne nabave moraju se poštovati načela transparentnosti, proporcionalnosti, uzajamnog priznavanja, jednakog postupanja i nediskriminacije.

         (1)  Uredba Vijeća (EU) br. 1261/2013 od 2. prosinca 2013. o izmjeni Uredbe (EZ) br. 723/2009 o pravnom okviru Zajednice za Konzorcij europskih istraživačkih infrastruktura (ERIC) (SL L 326, 6.12.2013., str. 1.).


title: 2013/430/EU: Provedbena odluka Komisije оd 12. kolovoza 2013. o iznosima koji se za financijsku godinu 2014. prenose iz programa državnih potpora u sektoru vina u program jedinstvenih plaćanja, kako je predviđeno Uredbom Vijeća (EZ) br. 1234/2007 (priopćeno pod brojem dokumenta C(2013) 5180)

text:
               14.8.2013

               HR

               Službeni list Europske unije

               L 218/26

         PROVEDBENA ODLUKA KOMISIJE
   оd 12. kolovoza 2013.
   o iznosima koji se za financijsku godinu 2014. prenose iz programa državnih potpora u sektoru vina u program jedinstvenih plaćanja, kako je predviđeno Uredbom Vijeća (EZ) br. 1234/2007
   (priopćeno pod brojem dokumenta C(2013) 5180)
   (vjerodostojni su samo engleski, francuski, grčki, malteški i španjolski tekstovi)
   (2013/430/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno njezin članak 103.za, u vezi s člankom 4.,
   budući da:

               (1)

               Člankom 103.n Uredbe (EZ) br. 1234/2007 predviđa se da se dodjela dostupnih sredstava Unije i proračunska ograničenja za programe državnih potpora u sektoru vina utvrđuju u Prilogu X.b toj Uredbi.

               (2)

               Na temelju članka 103.o Uredbe (EZ) br. 1234/2007 države članice imale su mogućnost do 1. prosinca 2012. odlučiti dodijeliti potporu vinogradarima za financijsku godinu 2014. dodjelom prava na plaćanje u smislu Poglavlja 1. Glave III. Uredbe Vijeća (EZ) br. 73/2009 od 19. siječnja 2009. o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike (2).

               (3)

               Države članice koje namjeravaju pružiti potporu u skladu s člankom 103.o Uredbe (EZ) br. 1234/2007 prijavile su odgovarajuće iznose. Radi jasnoće Komisija treba objaviti te iznose.

               (4)

               Mjere predviđene ovom Odlukom u skladu su s mišljenjem Upravljačkog odbora za zajedničku organizaciju poljoprivrednih tržišta,

         DONIJELA JE OVU ODLUKU:
   Članak 1.
   Iznosi koji se prenose iz programa državnih potpora predviđenih Uredbom (EZ) br. 1234/2007 u program jedinstvenih plaćanja predviđen Uredbom (EZ) br. 73/2009 za financijsku godinu 2014. su utvrđeni u Prilogu ovoj Odluci.
   Članak 2.
   Ova je odluka upućena Helenskoj Republici, Kraljevini Španjolskoj, Velikom Vojvodstvu Luksemburg, Republici Malti i Ujedinjenoj Kraljevini Velike Britanije i Sjeverne Irske.

      Sastavljeno u Bruxellesu 12. kolovoza 2013.

            Za Komisiju

         Dacian CIOLOȘ

            Član Komisije

      (1)  SL L 299, 16.11.2007., str. 1.

      (2)  SL L 30, 31.1.2009., str. 16.

      PRILOG

         Iznosi koji se prenose iz programa državnih potpora u sektoru vina u program jedinstvenih plaćanja (financijska godina 2014.)

                  (1000 EUR)

                  Financijska godina

                  2014.

                  Grčka

                  16 000

                  Španjolska

                  142 749

                  Luksemburg

                  588

                  Malta

                  402

                  Ujedinjena Kraljevina

                  120


title: Provedbena odluka Komisije оd 21. lipnja 2017. o objavi u Službenom listu Europske unije zahtjeva za izmjenu specifikacije proizvoda za naziv u sektoru vina iz članka 105. Uredbe (EU) br. 1308/2013 Europskog parlamenta i Vijeća Rosé des Riceys (ZOI)

text:
               23.6.2017

               HR

               Službeni list Europske unije

               C 200/4

         PROVEDBENA ODLUKA KOMISIJE
   оd 21. lipnja 2017.
   o objavi u Službenom listu Europske unije zahtjeva za izmjenu specifikacije proizvoda za naziv u sektoru vina iz članka 105. Uredbe (EU) br. 1308/2013 Europskog parlamenta i Vijeća Rosé des Riceys (ZOI)
   (2017/C 200/06)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 97. stavak 3.,
   budući da:

               (1)

               Francuska je podnijela zahtjev za izmjenu specifikacije za naziv „Rosé des Riceys” u skladu s člankom 105. Uredbe (EU) br. 1308/2013.

               (2)

               Komisija je razmotrila taj zahtjev i utvrdila da su uvjeti iz članaka 93. do 96., članka 97. stavka 1. te članaka 100., 101. i 102. Uredbe (EU) br. 1308/2013 ispunjeni.

               (3)

               Kako bi se omogućilo podnošenje prigovora u skladu s člankom 98. Uredbe (EU) br. 1308/2013, u Službenom listu Europske unije trebalo bi stoga objaviti zahtjev za izmjenu specifikacije za naziv „Rosé des Riceys”,

         DONIJELA JE OVU ODLUKU:
   Jedini članak
   Zahtjev za izmjenu specifikacije za naziv „Rosé des Riceys” (ZOI) iz članka 105. Uredbe (EU) br. 1308/2013 nalazi se u Prilogu ovoj Odluci.
   U skladu s člankom 98. Uredbe (EU) br. 1308/2013 prigovor na izmjenu specifikacije iz prvog stavka ovog članka može se podnijeti u roku od dva mjeseca od datuma objave ove Odluke u Službenom listu Europske unije.

      Sastavljeno u Bruxellesu 21. lipnja 2017.

            Za Komisiju

            Phil HOGAN

            Član Komisije

      (1)  SL L 347, 20.12.2013., str. 671.

      PRILOG

         „ROSE DES RICEYS”

         PDO-FR-A1363-AM01

      Datum podnošenja zahtjeva: 22. prosinca 2014.

         Zahtjev za izmjenu specifikacije

      1.   Pravila koja se primjenjuju na izmjenu

      Članak 105. Uredbe (EU) br. 1308/2013 – izmjena koja nije manja
      2.   Opis i razlozi za izmjenu

      2.1.   Vinogradarske prakse

      U točki VI. „Upravljanje vinogradom” podtočki 1. „načini upravljanja” slovu (a) „gustoća nasada” specifikacije dodaje se sljedeća rečenica: „Specifične odredbe: Kako bi se omogućio prolazak prilagođenih strojeva, s obzirom na činjenicu da čestice imaju nagib veći od 35 % ili nagib veći od 25 % s padinom većom od 10 %, čestice mogu imati prolaze širine između 1,50 metara i 3 metra, najviše svakih šest redova. U tom slučaju zbroj razmaka između drugih redova i razmaka između loze u istom redu ne smije biti veći od 2,30 metara”.
      Određene čestice vinograda nalaze se na velikim strminama, na kojima se radovi ne mogu provoditi s pomoću uobičajenih poljoprivrednih strojeva. S obzirom na činjenicu da je zabranjena obrada s pomoću helikoptera, radi korištenja strojevima koji su prilagođeni velikim strminama potrebno je uvesti prolaz za kretanje širine veće od najvećeg dopuštenog razmaka. Unesenom su odredbom za takve strmine (nagiba većeg od 35 % ili nagiba većeg od 25 % s padinom većom od 10 %) dopušteni nasadi s prolazima širokima između 1,50 i 3 metra.
      Za ostale je redove zbroj razmaka (razmaci između loze + razmaci između redova) smanjen s 2,50 na 2,30 metara.
      Taj se navod pojavljuje u točki 5. jedinstvenog dokumenta „Vinogradarske prakse” pod naslovom „gustoća nasada/specifične odredbe”.
      U točki IX. „Prerada, izrada, uzgoj, pakiranje, skladištenje” podtočki 1. „opće odredbe” slovu (c) „enološke prakse i fizičko tretiranje” specifikacije brišu se riječi „od hrastova drva” kako se zabrana korištenja dijelovima drva ne bi ograničila na dijelove „hrastova drva”.
      Taj se navod pojavljuje u točki 5. jedinstvenog dokumenta „Vinogradarske prakse” pod naslovom „posebna enološka praksa”.
      2.2.   Pravila predstavljanja i označivanja

      U točki XII. „pravila predstavljanja i označivanja” specifikacije umeće se slovo (b), kojim se odobrava uvođenje navoda o manjoj zemljopisnoj cjelini na etiketu vina, u skladu s odredbama članka 120. stavka 1. točke (g) prethodno navedene Uredbe (EU) br. 1308/2013. Utvrđeni su uvjeti za upotrebu tog navoda.
      Taj se navod pojavljuje u točki 9. jedinstvenog dokumenta „Osnovni dodatni uvjeti” pod naslovom „dodatni nazivi/dodatne odredbe o označivanju”.
      2.3.   Upravljanje vinogradom

      U točki VI. „Upravljanje vinogradom” podtočki 1. „načini upravljanja” slovu (b) „pravila o veličini” specifikacije, u svrhu olakšavanja nadzora opisan je uzgojni oblik asimetrični guyot, koji je dosad samo bio spomenut kao jedna od varijacija ostalih uzgojnih oblika. Obrisan je navod o kordonskom sustavu uzgoja, koji je također bio spomenut. Čini se da je taj sustav uzgoja inačica kordonca Royat (koji je opisan u specifikaciji), pri čemu se jedina razlika odnosi na stopu pomlađivanja. Prema tome, nije potreban poseban opis tog sustava uzgoja.
      Ta odredba ne utječe na jedinstveni dokument.
      U točki VI. „Upravljanje vinogradom” podtočki 1. „načini upravljanja” specifikacije, nakon slova (f) „visina lišća” umetnuto je slovo (g) „najveće srednje opterećenje čestice”, a slova (g) i (h) preimenovana su u (h) i (i). Tim je novim unosom, nakon probnog razdoblja koje se odnosi na prinose i koje je provedeno u pokrajini Champagne te uzimajući u obzir utvrđene rezultate, trajno utvrđeno najveće srednje opterećenje čestice koje iznosi 19 700 kg grožđa po hektaru i 17 grozdova po kvadratnom metru.
      Ta odredba ne utječe na jedinstveni dokument.
      U točki VI. „Upravljanje vinogradom” podtočki 2. „ostale uzgojne prakse” specifikacije utvrđeno je da su „zabranjene sve znatne izmjene morfologije, podzemlja ili elemenata koji jamče cjelovitost i stalnost tla čestice namijenjene proizvodnji proizvoda obuhvaćenih zaštićenom oznakom izvornosti, osim radova klasičnog razbijanja tla”. Tom se odredbom žele zabraniti uređenja koja podrazumijevaju znatnu izmjenu tla, za koja je utvrđeno da su ponekad bila prekomjerna.
      Ta odredba ne utječe na jedinstveni dokument.
      2.4.   Prinosi - Uvođenje u proizvodnju

      U točki VIII. „Prinosi - uvođenje u proizvodnju” podtočki 1. „Prinosi” I. poglavlja specifikacije trajno je utvrđen nakon isteka probnog razdoblja (od berbe 2007. do kraja sezone 2011./2012.) te uzimajući u obzir uočene rezultate prinos od 12 400 kg grožđa po hektaru. Prema tome, prinos je povećan s 10 400 kg grožđa po hektaru na 12 400 kg grožđa po hektaru.
      Izmjena prinosa utvrđenog u specifikaciji pokazala se potrebnom zbog povećanja poljoprivrednog prinosa povezanog s poboljšanjem biljnog materijala i upravljanja fitosanitarnom zaštitom, uzgojnim praksama kojima se jamči dugotrajnost vinove loze te klimatskim promjenama. To povećanje nije imalo negativan učinak na kvalitetu vina. Valja napomenuti da se u jedinstvenom dokumentu navodi jedino najveći propisani prinos.
      U točki VIII. „Prinosi - uvođenje u proizvodnju” podtočki 4. „Posebne odredbe” specifikacije unesena je sljedeća rečenica: „Za određenu berbu te osobito uzimajući u obzir njezina svojstva, ta količina može biti smanjena međuministarskom odlukom”. U skladu s francuskim zakonodavstvom (posljednja alineja članka R. 642-7. Zakonika o poljoprivredi i pomorskom ribolovu) njome se želi omogućiti smanjenje dopuštene količine mošta za koji je provedeno bistrenje prije vrenja dobivenog prešanjem 160 kg za određenu sezonu.
      Ta odredba ne utječe na jedinstveni dokument.
      2.5.   Druge izmjene

                  (a)

                  Točka I. „Obveze prijavljivanja” II. poglavlja specifikacije dopunjena je dvjema novim izjavama:

                              —

                              U točki 2., „Izjava o prilagodbi gustoće nasada sukladno specifičnim odredbama”: tom se izjavom jamči poštovanje odredbe unesene u točku VI. „Upravljanje vinogradom” podtočku 1. „Načini upravljanja” slovo (a) „Gustoća nasada”, „Posebne odredbe”.
                              Ta izmjena ne utječe na jedinstveni dokument.

                              —

                              U točki 3., „Izjava o uređenju čestica”: tom se izjavom jamči poštovanje odredbe unesene u točku VI. „Upravljanje vinogradom” podtočku 2. „Ostale vinogradarske prakse” slovo (c).
                              Ta izmjena ne utječe na jedinstveni dokument.

                  (b)

                  Tablica s glavnim točkama koje je potrebno nadzirati i načinima ocjenjivanja iz III. poglavlja specifikacije dopunjena je točkom koja se odnosi na uređenje čestica uzimajući u obzir važnost očuvanja značajki čestica za specifičnost proizvoda.
                  Ta izmjena ne utječe na jedinstveni dokument.

                  (c)

                  U točki II. III. poglavlja specifikacije dopunjeno je upućivanje na nadzorno tijelo i provedeno je ažuriranje adrese Nacionalnog instituta za podrijetlo i kvalitetu (INAO).
                  Ti su podaci navedeni u rubrici „Ostali podaci” zahtjeva za izmjenu specifikacije.

                  (d)

                  Ažuriranje teksta

                              —

                              U točki IX. „Prerada, izrada, uzgoj, pakiranje, skladištenje” I. poglavlja specifikacije odredbe o uništenju nusproizvoda proizvodnje vina usklađene su sa zakonodavstvom u području uklanjanja tih nusproizvoda. U podtočki 2. slovu (b) izmijenjena je sljedeća rečenica: „U okviru proizvodnje vina, a prije 31. srpnja godine nakon godine berbe, potrebno je ukloniti nusproizvode postupka prerade u vino u iznosu od 1,5 % mošta za koji je provedeno bistrenje prije vrenja.”;

                              —

                              U točki XI. „prijelazne mjere” I. poglavlja specifikacije, zbog isteka probnog razdoblja obrisane su odredbe koje se odnose na prinos i najveće srednje opterećenje čestice iz podtočke 2. „Prinos i najveće srednje opterećenje čestice”.
                              Ta izmjena ne utječe na jedinstveni dokument.

                  (e)

                  Ostale izmjene
                  U okviru ovog zahtjeva za izmjenom jedinstveni je dokument ažuriran u skladu s novim pravilima o unosu podataka uvedenima u sustav e-Ambrosia.

            JEDINSTVENI DOKUMENT
      1.   Naziv

      Rosé des Riceys (FR)
      2.   Vrsta oznake zemljopisnog podrijetla

      ZOI – Zaštićena oznaka izvornosti
      3.   Kategorije proizvoda od vinove loze

                  1.

                  Vino

            4.   Opis vina

      Ružičasta mirna vina
      Vina s najmanjim prirodnim volumnim udjelom alkohola od 10 %.
      Nakon obogaćivanja vina ne prelaze ukupni volumni udjel alkohola od 13 %.
      Sadržaj fermentabilnog šećera (glukoze i fruktoze) tih vina iznosi najviše 3 grama po litri.
      U pogledu najvećeg ukupnog volumnog udjela alkohola, najmanje stvarne alkoholne jakosti, najmanje ukupne kiselosti, najvećeg sadržaja hlapljivih kiselina, najvećeg ukupnog sadržaja sumporova dioksida primjenjuju se norme predviđene općim zakonodavstvom.
      Vizualno, sjajna i intenzivna boja tih vina u rasponu je od boje lososa do crvene boje alizarina. Vino je nježno i profinjeno te se okus dugo zadržava u ustima. Mlado vino može imati arome jagodastog voća. Nakon nekoliko godina čuvanja razvija složeni buke, koji je često obilježen aromama suhog voća i začina, a ponekad i kandiranog voća, ovisno o godini berbe. Općenito govoreći, vino je obilježeno svojom profinjenošću, ujednačenim okusom i skladom.
      5.   Enološki postupci

      (a)   Osnovne enološke prakse

         Ugljen

      Posebna enološka praksa
      Zabranjeno je korištenje enološkog ugljena, samostalno ili umiješanog u pripravke. Zabranjeno je korištenje dijelova drva.
      Povećanje količine korištenog fermentiranog mošta ne smije biti veće od 1,12 % za 1 % povećanja volumnog udjela alkohola tijekom provedbe obogaćivanja.
      Osim prethodno navedenih odredbi, u smislu enoloških praksi vina moraju poštovati obveze utvrđene na razini Zajednice te u poljoprivrednom zakoniku.

         Gustoća nasada - opće odredbe

      Uzgojna praksa
      Vinova loza sadi se s razmakom između redova od najviše 1,50 m. Razmak između trsova u istom redu iznosi između 0,90 m i 1,50 m. Zbroj razmaka između redova i razmaka trsova u istom redu ne smije biti veći od 2,50 metra.

         Gustoća nasada - posebne odredbe

      Uzgojna praksa
      Kako bi se omogućio prolaz prilagođenih strojeva

                  —

                  čestice s nagibom većim od 35 %,

                  —

                  čestice s nagibom većim od 25 % s padinom većom od 10 %

            mogu imati prolaze široke između 1,50 metara i 3 metra, i to najviše jedan na šest redova. U tom slučaju zbroj razmaka između drugih redova i razmaka između trsova u istom redu ne smije biti veći od 2,30 metara.

         Pravila o rezidbi

      Uzgojna praksa
      Zabranjena su preklapanja između trsova vinove loze i rast grana s plodovima jednih nad drugima. Broj pupova iznosi najviše 18 pupova po kvadratnom metru. Rezidba se provodi najkasnije prije fenološke faze (F) (12 na Lorentzovoj ljestvici), odnosno nakon širenja četiri lista. Rezidba vinove loze provodi se u skladu sa sljedećim tehnikama:

                  —

                  rezidba uporabom uzgojnog oblika royat kordonac,

                  —

                  rezidba uporabom uzgojnog oblika jednostavni guyot, dvostruki guyot ili asimetrični guyot

            (b)   Najveći prinosi

      15 500 kg grožđa po hektaru
      6.   Ograničeno područje

                  (a)

                  Berba grožđa, prerada u vino i dodatna obrada vina provode se na području sljedeće općine departmana Aube: Les Riceys.

                  (b)

                  Prerada u vino i dodatna obrada vina također se provode na području sljedećih općina departmana Aube: Avirey-Lingey, Bagneux-la-Fosse, Balnot-sur-Laignes, Bragelogne-Beauvoir, Gyé-sur-Seine, Mussy-sur-Seine, Neuville-sur-Seine.

            7.   Glavne sorte vinove loze

      Crni pinot N
      8.   Opis povezanosti

      1.   Podaci o zemljopisnom području

                  (a)

                  Opis prirodnih čimbenika koji doprinose povezanosti
                  Zemljopisna zona prostire se na osam općina na jugu departmana Aube. Krajobraz općine Riceys čini dio geološkog slijeda Côte des Bar. Sloj vapnenačkog tla bogatog fosilnim ostacima školjkaša čini glavninu geološke podloge, koja je duboko užlijebljena dolinom Laignes i brojnim susjednim udolinama. Vapnenačko tlo bogato fosilnim ostacima školjkaša iz kimeridža, koje je obilježeno izmjenama lapora i vapnenačkih naslaga, najbolje je tlo za vinograde, a sastoji se od sivih glinovito-vapnenačkih koluvija pokrivenih strminama, s brojnim kamenčićima koji doprinose zagrijavanju tla. Vinova loza zasađena na precizno razgraničenim česticama nalazi se na najstrmijim i najvišim stranama s najvećom insolacijom, izloženima s istočne ili južne strane. Zbog sjevernog položaja klima je vrlo hladna, ali kružna konfiguracija vinograda okruženih udolinama doprinosi stvaranju izrazito povoljnih uvjeta lokalne klime.

                  (b)

                  Opis ljudskih čimbenika koji doprinose povezanosti
                  Dokazano podrijetlo vinograda u Riceysu seže u 8. stoljeće, zahvaljujući dokumentima koji dokazuju postojanje vinove loze na području općine. Od početka 18. stoljeća vina iz općine Riceys predmet su značajne trgovine s Nizozemskom, Belgijom, pariškom regijom i sjeverom Francuske, kako to dokazuju podaci o izvozu koje su zabilježili uredi koji su vodili ugovore u pokrajini Champagne. Godine 1875. vinogradi su doživjeli procvat. Gotovo 35 trgovaca prodavalo je vina iz Riceysa. Taj je procvat oslabljen krizom nastalom pojavom filoksere i razvojem tekstilne industrije u departmanu Aube, koja je preuzela ruralnu radnu snagu. Vinogradarstvo se djelomično oporavilo zahvaljujući uključivanju općine Aube u vinogradarsku pokrajinu Champagne 1927., ali ta je rekonstrukcija bila teška. Ostalo je nekoliko „proizvođača”, čija je upornost nagrađena priznavanjem kontrolirane oznake izvornosti „Rosé des Riceys”8. prosinca 1947. Zahvaljujući dolasku brojnih mladih vinogradara tijekom šezdesetih godina 20. stoljeća, porast vinogradarske djelatnosti ponovno je pokrenuo proizvodnju. Udruženje proizvođača kontrolirane oznake izvornosti Rosé des Riceys (Syndicat des Producteurs de l’AOC Rosé des Riceys) utemeljeno je 26. rujna 1968.

            2.   Podaci o kakvoći i svojstvima proizvoda
      „Rosé des Riceys” mirno je vino najboljih godišta. Vizualno, sjajna i intenzivna boja tih vina u rasponu je od boje lososa do crvene boje alizarina. Vino je nježno i profinjeno te se okus dugo zadržava u ustima. Mlado vino može imati arome jagodastog voća. Nakon nekoliko godina čuvanja razvija složeni buke, koji je često obilježen aromama suhog voća i začina, a ponekad i kandiranog voća, ovisno o godini berbe. Općenito govoreći, vino je obilježeno svojom profinjenošću, ujednačenim okusom i skladom.
      3.   Uzročna međupovezanost
      Zahvaljujući idealnom osvjetljenju i dobrom zagrijavanju tla, šljunkovito tlo najstrmijih i najizloženijih obronaka na jugu i istoku omogućuje rani razvoj biljaka u proljeće i idealnu provedbu fotosinteze te jamči dozrijevanje bobica. S obzirom na nadmorsku visinu brežuljaka s vinogradima izbjegnut je dodir s ustajalim hladnim zrakom na dnu udolina, dok šumski pokrov vrhova obronaka i brojni šumoviti otočići rasprostranjeni po tom području donose znatnu zaštitu od hladnog zraka koji dolazi s visoravni. Nagib obronaka s vinogradima jamči idealnu prirodnu odvodnju, koja je zajamčena i pukotinama u vapnenačkom tlu iz doba kimeridža. Lapor koji se nalazi između vapnenačkih naslaga osigurava potrebnu količinu vode tijekom ljeta, osobito tijekom toplih i suhih godina. Konačno, visoke ljetne temperature, zajedno s toplinom koju donose sunčeve zrake koje se odražavaju o kamenčiće vapnenačkog tla bogatog fosilnim ostacima školjkaša, daju vinu karakteristične note kandiranog voća i začina, koje poprima tijekom odležavanja. Grožđe sorte crni pinot N već je tijekom 19. stoljeća prepoznao Jules Guyot kao najbolju sortu za proizvodnju vina iz Riceysa. Ubrano grožđe prenosi se u bačvu neoštećeno kako bi se što je bolje moguće poštovale arome sorte crni pinot N, a osobito njihovo širenje tijekom fermentacije u bačvi, čije je trajanje usavršeno zahvaljujući umijeću i iskustvu vinara. V. Rendu napisao je da se „u Riceysu za to vino rezerviraju prva godišta. Izbjegavaju se duga razdoblja fermentacije u bačvama kako bi vino zadržalo profinjenost i svježinu okusa koji karakteriziraju vino iz Riceysa”.
      9.   Osnovni dodatni uvjeti

         Navođenje godine berbe

      Pravni okvir:
      Nacionalno zakonodavstvo
      Vrsta dodatnog uvjeta:
      Dodatne odredbe koje se odnose na označivanje
      Opis uvjeta:
      Na vinima se obvezno navodi godina berbe.

         Dodatni nazivi

      Pravni okvir:
      Nacionalno zakonodavstvo
      Vrsta dodatnog uvjeta:
      Dodatne odredbe koje se odnose na označivanje
      Opis uvjeta:
      Kontrolirana oznaka izvornosti „Rosé des Riceys” može biti dopunjena nazivom najmanje zemljopisne cjeline u skladu s odredbama utvrđenima u specifikaciji.

         Upućivanje na objavu specifikacije

      https://info.agriculture.gouv.fr/gedei/site/bo-agri/document_administratif-0e6797aa-7711-4406-975b-1ca510a31f66


title: Provedbena odluka Komisije (EU) 2016/421 оd 18. ožujka 2016. o neusklađenosti jediničnih cijena za naplatnu zonu Švicarska za 2015. i 2016. na temelju članka 17. Provedbene uredbe Komisije (EU) br. 391/2013 (priopćeno pod brojem dokumenta C(2016) 1594) (Tekst značajan za EGP)

text:
               22.3.2016

               HR

               Službeni list Europske unije

               L 75/66

         PROVEDBENA ODLUKA KOMISIJE (EU) 2016/421
   оd 18. ožujka 2016.
   o neusklađenosti jediničnih cijena za naplatnu zonu Švicarska za 2015. i 2016. na temelju članka 17. Provedbene uredbe Komisije (EU) br. 391/2013

         (priopćeno pod brojem dokumenta C(2016) 1594)

   (Vjerodostojni su samo tekstovi na francuskom, njemačkom i talijanskom jeziku)
   (Tekst značajan za EGP)
   EUROPSKA KOMISIJA,
   uzimajući u obzir Sporazum između Europske zajednice i Švicarske Konfederacije o zračnom prometu („Sporazum”) (1),
   uzimajući u obzir Uredbu (EZ) br. 550/2004 Europskog parlamenta i Vijeća od 10. ožujka 2004. o pružanju usluga u zračnoj plovidbi u jedinstvenom europskom nebu (Uredba o pružanju usluga) (2), a posebno njezin članak 16. stavak 1.,
   uzimajući u obzir Provedbenu uredbu Komisije (EU) br. 391/2013 od 3. svibnja 2013. o utvrđivanju zajedničkog sustava obračuna naknada za usluge u zračnoj plovidbi (3), a posebno članak 17. stavak 1. točku (e),
   budući da:

               (1)

               Provedbenom uredbom (EU) br. 391/2013 utvrđuje se zajednički sustav obračuna naknada za usluge u zračnoj plovidbi. Zajednički sustav obračuna naknada sastavni je element u ostvarenju ciljeva plana performansi kako je utvrđeno u članku 11. Uredbe (EZ) br. 549/2004 Europskog parlamenta i Vijeća (4) i Provedbenom uredbom Komisije (EU) br. 390/2013 (5).

               (2)

               Provedbenom odlukom Komisije 2014/132/EU (6) postavljaju se ciljevi performansi na razini Unije, uključujući cilj troškovne učinkovitosti za rutne usluge u zračnoj plovidbi izražen u utvrđenim jediničnim troškovima za pružanje tih usluga, za drugo referentno razdoblje kojim su obuhvaćene godine od 2015. do uključivo 2019.

               (3)

               U skladu s člankom 17. stavkom 1. točkom (c) i člankom 17. stavkom 2. Provedbene uredbe Komisije (EU) br. 391/2013, Komisija ocjenjuje jedinične cijene za naplatne zone za 2015. i 2016. koje su joj, nakon revizije ciljeva performansi, dostavile države članice na temelju Provedbene odluke Komisije (EU) 2015/347 (7). Tom ocjenom provjerava se usklađenost tih jediničnih cijena s provedbenim uredbama (EU) br. 390/2013 i (EU) br. 391/2013.

               (4)

               Komisija je ocijenila jedinične cijene uz podršku tijela za reviziju performansi koje ima zadatak pomoći Komisiji u provedbi plana performansi u skladu s člankom 3. Provedbene uredbe Komisije (EU) br. 390/2013 i uz podršku središnjeg ureda Eurocontrola za rutne naknade te se pritom koristila podacima i dodatnim informacijama koje je Švicarska dostavila do 1. lipnja 2015. kao i relevantnim informacijama koje su dostavljene u okviru revidiranog plana performansi. Pri ocjeni jediničnih cijena za 2015. i 2016. uzelo se u obzir izvješće tijela za reviziju performansi o revidiranim planovima performansi za drugo referentno razdoblje koje je Komisiji dostavljeno 15. listopada 2015.

               (5)

               Komisija je na temelju te ocjene utvrdila, u skladu s člankom 17. stavkom 1. točkom (e) Provedbene uredbe Komisije (EU) br. 391/2013, da jedinične cijene za naplatne zone za 2015. i 2016. koje je dostavila Švicarska nisu u skladu s provedbenim uredbama (EU) br. 390/2013 i (EU) br. 391/2013.

               (6)

               Člankom 11. stavkom 1. Provedbene uredbe (EU) br. 390/2013 predviđa se da nacionalna nadzorna tijela u državama članicama izrađuju planove performansi koji sadržavaju ciljeve sukladne ciljevima performansi na razini cjelokupne Unije. U skladu s člankom 11. stavkom 2. i Prilogom IV. Provedbenoj uredbi (EU) br. 391/2013 jedinične se cijene izračunavaju na temelju prihvaćenih troškova za rutne usluge i predviđenih jedinica usluga navedenih u planu performansi države članice tj. prihvaćenih jediničnih troškova za rutne usluge. Sve dok se ciljevi performansi Švicarske ne smatraju dosljednima ciljevima na razini Unije, jedinične se cijene izračunane na temelju tih ciljeva ne mogu smatrati u skladu s provedbenim uredbama (EU) br. 390/2013 i (EU) br. 391/2013.

               (7)

               U skladu s člankom 17. stavkom 1. točkom (e) Provedbene uredbe (EU) br. 391/2013 države članice trebalo bi obavijestiti o nalazima Komisije.

               (8)

               S obzirom na to da revidirani planovi performansi za drugo referentno razdoblje nisu doneseni prije 1. studenoga godine koja prethodi drugom referentnom razdoblju, podsjeća se na to da u skladu s člankom 17. stavkom 2. Provedbene uredbe (EU) br. 391/2013 države članice moraju preračunati jedinične cijene za naplatne zone prema potrebi na temelju konačnih donesenih planova performansi i prenijeti razliku nastalu zbog privremene primjene jediničnih cijena utvrđenih u ovoj Odluci u izračun jediničnih cijena za sljedeću godinu.

               (9)

               U skladu sa zadnjim odlomkom članka 17. stavka 1. jedinične se cijene određuju u nacionalnoj valuti. Jedinične su cijene iz ove Odluke stoga izražene u švicarskim francima,

         DONIJELA JE OVU ODLUKU:
   Članak 1.
   Jedinična cijena od 118,97 za 2015. i jedinična cijena od 113,69 za 2016. za naplatnu zonu Švicarska nisu u skladu s provedbenim uredbama (EU) br. 390/2013 i (EU) br. 391/2013.
   Članak 2.
   Ova je Odluka upućena Švicarskoj Konfederaciji.

      Sastavljeno u Bruxellesu 18. ožujka 2016.

            Za Komisiju

         Violeta BULC

            Članica Komisije

      (1)  SL L 114, 30.4.2002., str. 73.

      (2)  SL L 96, 31.3.2004., str. 10.

      (3)  SL L 128, 9.5.2013., str. 31.

      (4)  Uredba (EZ) br. 549/2004 Europskog parlamenta i Vijeća od 10. ožujka 2004. o utvrđivanju okvira za stvaranje jedinstvenog europskog neba (Okvirna uredba) (SL L 96, 31.3.2004., str. 1.).

      (5)  Provedbena uredba Komisije (EU) br. 390/2013 od 3. svibnja 2013. o utvrđivanju plana performansi za usluge u zračnoj plovidbi i mrežne funkcije (SL L 128, 9.5.2013., str. 1.).

      (6)  Provedbena odluka Komisije 2014/132/EU оd 11. ožujka 2014. kojom se postavljaju ciljevi performansi na razini Unije za mrežu za upravljanje zračnim prometom i granične vrijednosti za upozoravanje za drugo referentno razdoblje od 2015. do 2019. godine (SL L 71, 12.3.2014., str. 20.).

      (7)  Provedbena odluka Komisije (EU) 2015/347 оd 2. ožujka 2015. o nedosljednosti određenih ciljeva uključenih u planove na nacionalnoj razini ili na razini funkcionalnog bloka zračnog prostora dostavljene u skladu s Uredbom (EZ) br. 549/2004 Europskog parlamenta i Vijeća s ciljevima performansi na razini Unije za drugo referentno razdoblje te o donošenju preporuka za reviziju tih ciljeva (SL L 60, 4.3.2015., str. 48.).


title: Provedbena odluka Vijeća (EU) 2015/1956 od 26. listopada 2015. o utvrđivanju datuma od kojeg Odluka 2008/633/PUP o pristupu određenih tijela država članica i Europola viznom informacijskom sustavu (VIS) za traženje podataka u svrhu sprečavanja, otkrivanja i istraga terorističkih kaznenih djela i ostalih teških kaznenih djela proizvodi učinke

text:
               30.10.2015

               HR

               Službeni list Europske unije

               L 284/146

         PROVEDBENA ODLUKA VIJEĆA (EU) 2015/1956
   od 26. listopada 2015.
   o utvrđivanju datuma od kojeg Odluka 2008/633/PUP o pristupu određenih tijela država članica i Europola viznom informacijskom sustavu (VIS) za traženje podataka u svrhu sprečavanja, otkrivanja i istraga terorističkih kaznenih djela i ostalih teških kaznenih djela proizvodi učinke
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Odluku Vijeća 2008/633/PUP od 23. lipnja 2008. o pristupu određenih tijela država članica i Europola viznom informacijskom sustavu (VIS) za traženje podataka u svrhu sprečavanja, otkrivanja i istraga terorističkih kaznenih djela i ostalih teških kaznenih djela (1), a posebno njezin članak 18. stavak 2.,
   uzimajući u obzir mišljenje Europskog parlamenta,
   budući da:

               (1)

               U Odluci 2008/633/PUP predviđeno je da proizvodi učinke od datuma koji će odrediti Vijeće nakon što od Komisije primi obavijest da je Uredba (EZ) br. 767/2008 Europskog parlamenta i Vijeća (2) stupila na snagu i da se u potpunosti primjenjuje.

               (2)

               Pismom od 2. srpnja 2013. Komisija je obavijestila Vijeće da je Uredba (EZ) br. 767/2008 stupila na snagu i da je u potpunosti primjenjiva od 27. rujna 2011.

               (3)

               Ispunjeni su uvjeti da Vijeće za izvrši provedbene ovlasti na temelju Odluke 2008/633/PUP te bi trebalo donijeti provedbenu odluku o utvrđivanju datuma od kojeg Odluka 2008/633/PUP proizvodi učinke.

               (4)

               Ovom se Odlukom zamjenjuje Odluka Vijeća 2013/392/EU (3) koja je poništena presudom Suda Europske unije („Sud”) (4). U toj presudi Sud je zadržao učinke Odluke 2013/392/EU do stupanja na snagu novog akta koji bi je trebao zamijeniti. Stoga na dan stupanja na snagu ove Odluke, Odluka 2013/392/EU prestaje proizvoditi učinke.

               (5)

               Kako bi se osigurao kontinuitet pravâ na pristup određenih tijela država članica i Europola VIS-u za traženje podataka u svrhu sprečavanja, otkrivanja i istraga terorističkih kaznenih djela i ostalih teških kaznenih djela, datum od kojeg je Odluka 2008/633/PUP počela proizvoditi učinke trebao bi se zadržati, kako je navedeno u članku 1. Odluke 2013/392/EU.

               (6)

               U pogledu Islanda i Norveške ova Odluka predstavlja razvoj odredaba schengenske pravne stečevine u smislu Sporazuma sklopljenog između Vijeća Europske unije i Republike Islanda i Kraljevine Norveške o pridruživanju tih država provedbi, primjeni i razvoju schengenske pravne stečevine (5), koje pripadaju području iz članka 1. točke H Odluke Vijeća 1999/437/EZ (6).

               (7)

               U pogledu Švicarske, ova Odluka predstavlja razvoj odredaba schengenske pravne stečevine u smislu Sporazuma sklopljenog između Europske unije, Europske zajednice i Švicarske Konfederacije o pristupanju Švicarske Konfederacije provedbi, primjeni i razvoju schengenske pravne stečevine (7), koje pripadaju području iz članka 1. točke H Odluke 1999/437/EZ u vezi s člankom 3. Odluke Vijeća 2008/146/EZ (8).

               (8)

               U pogledu Lihtenštajna ova Odluka predstavlja razvoj odredaba schengenske pravne stečevine u smislu Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske unije, Europske zajednice i Švicarske Konfederacije o pristupanju Švicarske Konfederacije provedbi, primjeni i razvoju schengenske pravne stečevine (9) koje pripadaju području iz članka 1. točke H Odluke 1999/437/EZ u vezi s člankom 3. Odluke Vijeća 2011/350/EU (10).

               (9)

               U skladu s člancima 1. i 2. Protokola br. 22 o stajalištu Danske, priloženog uz Ugovor o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje. S obzirom na to da ova Odluka predstavlja daljnji razvoj schengenske pravne stečevine, Danska, u skladu s člankom 4. navedenog protokola, u roku od šest mjeseci nakon što Vijeće odluči o ovoj Odluci odlučuje hoće li je provesti u svojem nacionalnom pravu.

               (10)

               Ova Odluka predstavlja razvoj odredaba schengenske pravne stečevine u kojima Ujedinjena Kraljevina ne sudjeluje, u skladu s Odlukom Vijeća 2000/365/EZ (11). Ujedinjena Kraljevina stoga ne sudjeluje u donošenju ove Odluke te ona za nju nije obvezujuća, niti se na nju primjenjuje.

               (11)

               Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ (12). Irska stoga ne sudjeluje u donošenju ove Odluke te ona za nju nije obvezujuća, niti se na nju primjenjuje.

               (12)

               Ova Odluka ne bi smjela utjecati na položaj država članica za koje Uredba (EZ) br. 767/2008 još ne proizvodi učinke. Ona posebno ne bi smjela utjecati na primjenu članka 6. Odluke 2008/633/PUP u odnosu na te države članice,

         DONIJELO JE OVU ODLUKU:
   Članak 1.
   Odluka 2008/633/PUP počinje proizvoditi učinke od 1. rujna 2013., kako je utvrđeno u članku 1. Odluke 2013/392/EU.
   Članak 2.
   Odluka 2013/392/EU prestaje proizvoditi učinke od 31. listopada 2015., ne dovodeći u pitanje datum od kojeg Odluka 2008/633/PUP počinje proizvoditi učinke, kako je utvrđeno u članku 1. Odluke 2013/392/EU.
   Članak 3.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Luxembourgu 26. listopada 2015.

            Za Vijeće

            Predsjednica

         C. DIESCHBOURG

      (1)  SL L 218, 13.8.2008., str. 129.

      (2)  Uredba (EZ) br. 767/2008 Europskog parlamenta i Vijeća od 9. srpnja 2008. o viznom informacijskom sustavu (VIS) i razmjeni podataka među državama članicama o vizama za kratkotrajni boravak (Uredba o VIS-u) (SL L 218, 13.8.2008., str. 60.).

      (3)  Odluka Vijeća 2013/392/EU od 22. srpnja 2013. o utvrđivanju datuma od kojeg Odluka 2008/633/PUP o pristupu određenih tijela država članica i Europola viznom informacijskom sustavu (VIS) za traženje podataka u svrhu sprečavanja, otkrivanja i istraga terorističkih kaznenih djela i ostalih teških kaznenih djela proizvodi učinke (SL L 198, 23.7.2013., str. 45.).

      (4)  Presuda Suda od 16. travnja 2015., Parlament/Vijeće, C-540/13, ECLI:EU:C:2015:224.

      (5)  SL L 176, 10.7.1999., str. 36.

      (6)  Odluka Vijeća 1999/437/EZ od 17. svibnja 1999. o određenim aranžmanima za primjenu Sporazuma sklopljenog između Vijeća Europske unije i Republike Islanda i Kraljevine Norveške o pridruživanju tih dviju država provedbi, primjeni i razvoju schengenske pravne stečevine (SL L 176, 10.7.1999., str. 31.).

      (7)  SL L 53, 27.2.2008., str. 52.

      (8)  Odluka Vijeća 2008/146/EZ od 28. siječnja 2008. o sklapanju, u ime Europske zajednice, Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (SL L 53, 27.2.2008., str. 1.).

      (9)  SL L 160, 18.6.2011., str. 21.

      (10)  Odluka Vijeća 2011/350/EU od 7. ožujka 2011. o sklapanju Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu Europske unije, Europske zajednice i Švicarske Konfederacije o pristupanju Švicarske Konfederacije provedbi, primjeni i razvoju schengenske pravne stečevine, u vezi s ukidanjem kontrola na unutarnjim granicama i kretanju osoba, u ime Europske unije (SL L 160, 18.6.2011., str. 19.).

      (11)  Odluka Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (SL L 131, 1.6.2000., str. 43.).

      (12)  Odluka Vijeća 2002/192/EZ od 28. veljače 2002. o zahtjevu Irske za sudjelovanje u provedbi nekih odredbi schengenske pravne stečevine (SL L 64, 7.3.2002., str. 20.).


title: 2013/327/EU: Provedbena odluka Komisije od 25. lipnja 2013. o odobravanju stavljanja na tržište hrane koja se sastoji od genetski modificirane uljane repice Ms8, Rf3 i Ms8 × Rf3 ili je sadrži, ili hrane i hrane za životinje proizvedene od tih genetski modificiranih organizama, u skladu s Uredbom (EZ) br. 1829/2003 Europskog parlamenta i Vijeća (priopćena pod brojem dokumenta C(2013) 3873)  Tekst značajan za EGP

text:
               03/Sv. 072

               HR

               Službeni list Europske unije

               252

         32013D0327

               L 175/57

               SLUŽBENI LIST EUROPSKE UNIJE

               25.06.2013.

      PROVEDBENA ODLUKA KOMISIJE

   od 25. lipnja 2013.
   o odobravanju stavljanja na tržište hrane koja se sastoji od genetski modificirane uljane repice Ms8, Rf3 i Ms8 × Rf3 ili je sadrži, ili hrane i hrane za životinje proizvedene od tih genetski modificiranih organizama, u skladu s Uredbom (EZ) br. 1829/2003 Europskog parlamenta i Vijeća
   (priopćena pod brojem dokumenta C(2013) 3873)
   (Vjerodostojan je samo tekst na njemačkom jeziku)
   (Tekst značajan za EGP)
   (2013/327/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1829/2003 Europskog parlamenta i Vijeća od 22. rujna 2003. o genetski modificiranoj hrani i hrani za životinje (1), a posebno njezin članak 7. stavak 3., članak 11. stavak 3., članak 19. stavak 3. i članak 23. stavak 3.,
   budući da:

               (1)

               Bayer CropScience AG predao je 17. travnja 2007. zahtjev Komisiji, u skladu s člankom 8. stavkom 4. i člankom 20. stavkom 4. Uredbe (EZ) br. 1829/2003, za obnavljanje odobrenja za postojeću hranu (prerađeno ulje) i hranu za životinje proizvedenu od uljane repice Ms8, Rf3 i Ms8 × Rf3.

               (2)

               Europska agencija za sigurnost hrane („EFSA”) dala je 22. rujna 2009. povoljno mišljenje u skladu s člancima 6. i 18. Uredbe (EZ) br. 1829/2003. Zaključila je da daljnje stavljanje na tržište hrane i hrane za životinje proizvedene od uljane repice Ms8, Rf3 i Ms8 × Rf3, kako je opisana u zahtjevu, vjerojatno neće imati štetne učinke na zdravlje ljudi ili životinja ili na okoliš u okviru njihove namjene korištenja (2).

               (3)

               Bayer CropScience AG predao je 4. lipnja 2010. zahtjev nadležnom tijelu Belgije, u skladu s člancima 5. i 17. Uredbe (EZ) br. 1829/2003, za stavljanje na tržište hrane i sastojaka hrane koji se sastoje od uljane repice Ms8, Rf3 i Ms8 × Rf3, proizvedeni su od nje ili je sadrže, uz izuzetak prerađenog ulja.

               (4)

               U skladu s člankom 5. stavkom 5. i člankom 17. stavkom 5. Uredbe (EZ) br. 1829/2003, taj zahtjev uključuje podatke i informacije koji se zahtijevaju prilozima III. i IV. Direktivi 2001/18/EZ Europskog parlamenta i Vijeća od 12. ožujka 2001. o namjernom uvođenju u okoliš genetski modificiranih organizama i o stavljanju izvan snage Direktive Vijeća 90/220/EEZ (3) te informacije i zaključke o procjeni rizika izvedenoj u skladu s načelima određenim u Prilogu II. Direktivi 2001/18/EZ. Uključuje također plan praćenja učinaka na okoliš u skladu s Prilogom VII. Direktivi 2001/18/EZ.

               (5)

               Europska agencija za sigurnost hrane („EFSA”) 26. rujna 2012. dala je povoljno mišljenje u skladu s člancima 6. i 18. Uredbe (EZ) br. 1829/2003. Zaključila je da je uljana repica Ms8, Rf3 i Ms8 × Rf3, kako je opisana u zahtjevu, jednako sigurna kao genetski nemodificirana uljana repica u pogledu mogućih učinaka na zdravlje ljudi i životinja ili na okoliš. Stoga je zaključila da stavljanje na tržište hrane i sastojaka hrane koji se sastoje od uljane repice Ms8, Rf3 i Ms8 × Rf3, kako je opisana u zahtjevu, proizvedeni su od nje ili je sadrže, vjerojatno neće imati štetne učinke na zdravlje ljudi ili životinja ili na okoliš u okviru njihove namjene korištenja (4).

               (6)

               U svom je mišljenju EFSA također zaključila da je plan praćenja okoliša, koji se sastoji od općeg plana nadzora, a koji je dostavio podnositelj zahtjeva, u skladu s namjenom korištenja proizvoda.

               (7)

               EFSA je u oba mišljenja razmotrila sva posebna pitanja i zabrinutosti koje su izrazile države članice u okviru savjetovanja nacionalnih nadzornih tijela kako je predviđeno člankom 6. stavkom 4. i člankom 18. stavkom 4. Uredbe (EZ) br. 1829/2003.

               (8)

               Korištenje hrane za životinje koja sadrži uljanu repicu Ms8, Rf3 i Ms8 × Rf3 ili se od nje sastoji, te proizvoda osim hrane i hrane za životinje koji je sadrže ili se od nje sastoje, osim uzgoja, već je odobrena Odlukom Komisije 2007/232/EZ (5).

               (9)

               Uzimajući u obzir ta razmatranja, trebalo bi se dati odobrenje za hranu i sastojke hrane koji sadrže uljanu repicu Ms8, Rf3 i Ms8 × Rf3 ili se od nje sastoji, te za hranu i hranu za životinje proizvedenu od uljane repice Ms8, Rf3 i Ms8 × Rf3.

               (10)

               Svakom genetski modificiranom organizmu (dalje u tekstu „GMO”) treba dodijeliti jedinstveni identifikacijski kod, kako je predviđeno u Uredbi Komisije (EZ) br. 65/2004 od 14. siječnja 2004. o uspostavi sustava za određivanje i dodjelu jedinstvenih identifikacijskih kodova za genetski modificirane organizme (6)

               (11)

               Na temelju dvaju mišljenja EFSA-e, čini se da za hranu i sastojke hrane koji sadrže uljanu repicu Ms8, Rf3 i Ms8 × Rf3 ili se od nje sastoje, te za hranu i hranu za životinje proizvedenu od uljane repice Ms8, Rf3 i Ms8 × Rf3, nisu potrebni nikakvi posebni zahtjevi u pogledu označivanja osim onih predviđenih u članku 13. stavku 1. i članku 25. stavku 2. Urede (EZ) br. 1829/2003.

               (12)

               Člankom 4. stavkom 6. Uredbe (EZ) br. 1830/2003 Europskog parlamenta i Vijeća od 22. rujna 2003. o sljedivosti i označivanju genetski modificiranih organizama te sljedivosti hrane i hrane za životinje proizvedene od genetski modificiranih organizama i izmjeni Direktive 2001/18/EZ (7), utvrđuju se zahtjevi za označivanje proizvoda koji sadrže GMO-e ili se od njih sastoje. Zahtjevi u pogledu sljedivosti za proizvode koji sadrže GMO-e ili se od njih sastoje utvrđeni su u stavcima 1. do 5. članka 4. te Uredbe, a zahtjevi za hranu i hranu za životinje proizvedenu od GMO-a utvrđeni su u članku 5. te Uredbe.

               (13)

               Nositelj odobrenja morao bi dostavljati godišnja izvješća o provedbi i rezultatima aktivnosti navedenih u planu praćenja učinaka na okoliš. Ti se rezultati dostavljaju u skladu s Odlukom Komisije 2009/770/EZ od 13. listopada 2009. o utvrđivanju standardnih obrazaca za izvješćivanje o rezultatima praćenja namjernog uvođenja genetski modificiranih organizama u okoliš, kao proizvoda ili u sastavu proizvoda, za potrebe stavljanja na tržište, u skladu s Direktivom 2001/18/EZ Europskog parlamenta i Vijeća (8). Mišljenja EFSA-e nisu opravdanje za uvođenje posebnih uvjeta ili ograničenja za stavljanje na tržište i/ili posebnih uvjeta ili ograničenja za upotrebu i rukovanje, uključujući zahtjeve za praćenje nakon stavljanja na tržište u pogledu upotrebe hrane i hrane za životinje, ili posebnih uvjeta za zaštitu posebnih ekosustava/okoliša i/ili geografskih područja, kako je predviđeno u članku 6. stavku 5. točki (e) i u članku 18. stavku 5. Uredbe (EZ) br. 1829/2003.

               (14)

               Sve relevantne informacije o odobrenju proizvoda moraju se unijeti u Registar Zajednice genetski modificirane hrane i hrane za životinje, kako je predviđeno u Uredbi (EZ) br. 1829/2003.

               (15)

               Putem Mehanizma razmjene obavijesti o biološkoj sigurnosti, o ovoj se Odluci obavješćuju potpisnice Kartagenskog protokola o biološkoj sigurnosti uz Konvenciju o biološkoj raznolikosti, u skladu s člankom 9. stavkom 1. i člankom 15. stavkom 2. točkom (c) Uredbe (EZ) br. 1946/2003 Europskog parlamenta i Vijeća od 15. srpnja 2003. o prekograničnom prijenosu genetski modificiranih organizama (9).

               (16)

               S podnositeljem zahtjeva bilo je provedeno savjetovanje o mjerama predviđenim u ovoj Odluci.

               (17)

               Stalni odbor za prehrambeni lanac i zdravlje životinja nije dao mišljenje u roku koji je utvrdio njegov predsjednik. Smatralo se da je potreban provedbeni akt te je predsjednik dostavio nacrt provedbenog akta odboru za pritužbe na daljnje razmatranje. Odbor za pritužbe nije dao mišljenje,

         DONIJELA JE OVU ODLUKU:
   Članak 1.
   Genetski modificiran organizam i jedinstveni identifikacijski kodovi
   Genetski modificiranoj uljanoj repici (Brassica napus L.) Ms8, Rf3 i Ms8 × Rf3, kako je navedeno u točki (b) Priloga ovoj Odluci, dodijeljeni su jedinstveni identifikacijski kodovi ACS-BNØØ5-8, ACS-BNØØ3-6 i ACS-BNØØ5-8 × ACS-BNØØ3-6, kako je predviđeno u Uredbi (EZ) br. 65/2004.
   Članak 2.
   Odobrenje
   Za potrebe članka 4. stavka 2. i članka 16. stavka 2. Uredbe (EZ) br. 1829/2003, odobravaju se sljedeći proizvodi u skladu s uvjetima određenim u ovoj Odluci:

               (a)

               hrana i sastojci hrane koji se sastoje od uljane repice ACS-BNØØ5-8, ACS-BNØØ3-6 i ACS-BNØØ5-8 × ACS-BNØØ3-6, proizvedeni su od nje ili je sadrže;

               (b)

               hrana za životinje koja je proizvedena od uljane repice ACS-BNØØ5-8, ACS-BNØØ3-6 i ACS-BNØØ5-8 × ACS-BNØØ3-6.

         Članak 3.
   Označivanje
   Za potrebe zahtjeva u vezi s označivanjem koji su utvrđeni u članku 13. stavku 1. i članku 25. stavku 2. Uredbe (EZ) br. 1829/2003 te u članku 4. stavku 6. Uredbe (EZ) br. 1830/2003, „ime organizma” je „uljana repica”.
   Članak 4.
   Praćenje učinaka na okoliš
   1.   Nositelj odobrenja osigurava uspostavljanje i provedbu plana praćenja učinaka na okoliš, kako je određeno u točki (h) Priloga.
   2.   Nositelj odobrenja dostavlja Komisiji godišnja izvješća o provedbi i rezultatima aktivnosti određenih u planu praćenja, u skladu s Odlukom 2009/770/EZ.
   Članak 5.
   Registar Zajednice
   Informacije određene u Prilogu ovoj Odluci unose se u Registar Zajednice genetski modificirane hrane i hrane za životinje, kako je predviđeno u članku 28. Uredbe (EZ) br. 1829/2003.
   Članak 6.
   Nositelj odobrenja
   Nositelj odobrenja je Bayer CropScience AG.
   Članak 7.
   Valjanost
   Ova se Odluka primjenjuje tijekom razdoblja od 10 godina od datuma obavijesti o njoj.
   Članak 8.
   Adresat
   Ova je Odluka upućena poduzeću Bayer CropScience AG, Alfred-Nobel-Straße 50, 40789 Monheim am Rhein, Njemačka.

      Sastavljeno u Bruxellesu 25. lipnja 2013.

            Za Komisiju

         Tonio BORG

            Član Komisije

      (1)  SL L 268, 18.10.2003., str. 1.

      (2)  http://registerofquestions.efsa.europa.eu/roqFrontend/questionLoader?question=EFSA-Q-2009-00748

      (3)  SL L 106, 17.4.2001., str. 1.

      (4)  http://registerofquestions.efsa.europa.eu/roqFrontend/questionLoader?question=EFSA-Q-2009-00794

      (5)  SL L 100, 17.4.2001., str. 20.

      (6)  SL L 10, 16.1.2004., str. 5.

      (7)  SL L 268, 18.10.2003., str. 24.

      (8)  SL L 275, 21.10.2009., str. 9.

      (9)  SL L 287, 05.11.2003, str. 1

   PRILOG
   (a)   Podnositelj zahtjeva i nositelj odobrenja

               Ime

               :

               Bayer CropScience AG

               Adresa

               :

               Alfred-Nobel-Straße 50, 40789 Monheim am Rhein – Njemačka

         (b)   Oznaka i specifikacija proizvoda:

               1.

               hrana i sastojci hrane koji se sastoje od uljane repice ACS-BNØØ5-8, ACS-BNØØ3-6 i ACS-BNØØ5-8 × ACS-BNØØ3-6, proizvedeni su od nje ili je sadrže;

               2.

               hrana za životinje koja je proizvedena od uljane repice ACS-BNØØ5-8, ACS-BNØØ3-6 i ACS-BNØØ5-8 × ACS-BNØØ3-6.

         Genetski modificiranu uljanu repicu ACS-BNØØ5-8, ACS-BNØØ3-6 i ACS-BNØØ5-8 × ACS-BNØØ3-6, kako je opisana u zahtjevu, izražava protein fosfinotricin-acetil-transferaza (PAT), koji daje toleranciju na herbicidni aktivni sastojak glufosinat-amonij te proteine barnase (ACS-BNØØ5-8) i barstar (ACS-BNØØ3-6) za mušku sterilnost i obnovu fertilnosti.
   (c)   Označivanje

   Za potrebe posebnih zahtjeva u vezi s označivanjem koji su utvrđeni u članku 13. stavku 1. i članku 25. stavku 2. Uredbe (EZ) br. 1829/2003 te u članku 4. stavku 6. Uredbe (EZ) br. 1830/2003, „ime organizma” je „uljana repica”.
   (d)   Metoda detekcije

               —

               Izvodi se specifična metoda koja se temelji na PCR-u u stvarnom vremenu, za kvantifikaciju uljane repice ACS-BNØØ5-8, ACS-BNØØ3-6 i ACS-BNØØ5-8 × ACS-BNØØ3-6;

               —

               Vrednovana na sjemenu u referentnom laboratoriju EU-a uspostavljenom u skladu s Uredbom (EZ) br. 1829/2003, objavljeno na http://gmo-crl.jrc.ec.europa.eu/statusofdoss.htm

               —

               Referentni materijal: AOCS 0306-B, AOCS 0306-F i AOCS 0306-G dostupan putem American Oil Chemists Society na http://www.aocs.org/tech/crm

         (e)   Jedinstveni identifikacijski kodovi

   ACS-BNØØ5-8, ACS-BNØØ3-6 i ACS-BNØØ5-8 × ACS-BNØØ3-6;
   (f)   Informacije koje se zahtijevaju u skladu s Prilogom II. Kartagenskom protokolu o biološkoj sigurnosti uz Konvenciju o biološkoj raznolikosti

   Mehanizam razmjene obavijesti o biološkoj sigurnosti [unose se u Registar Zajednice genetski modificirane hrane i hrane za životinje, po obavijesti].
   (g)   Uvjeti ili ograničenja u vezi sa stavljanjem proizvoda na tržište, njihovom upotrebom ili rukovanjem

   Ne zahtijevaju se.
   (h)   Plan praćenja

   Plan praćenja učinaka na okoliš u skladu s Prilogom VII. Direktivi 2001/18/EZ [unosi se u Registar Zajednice genetski modificirane hrane i hrane za životinje, po obavijesti].
   (i)   Zahtjevi u vezi s praćenjem korištenja hrane za prehranu ljudi nakon stavljanja na tržište

   Ne zahtijevaju se.


title: Provedbena odluka Komisije (EU) 2015/349 оd 2. ožujka 2015. o izmjeni Priloga II. Odluci 2007/777/EZ u pogledu unosa za Sjedinjene Američke Države na popisu trećih zemalja ili dijelova trećih zemalja iz kojih je odobreno unošenje mesnih proizvoda i obrađenih želudaca, mjehura i crijeva u Uniju u vezi s visokopatogenom influencom ptica nakon izbijanja bolesti u državama Idaho i Kalifornija (priopćeno pod brojem dokumenta C(2015) 1315)  Tekst značajan za EGP

text:
               4.3.2015

               HR

               Službeni list Europske unije

               L 60/68

         PROVEDBENA ODLUKA KOMISIJE (EU) 2015/349
   оd 2. ožujka 2015.
   o izmjeni Priloga II. Odluci 2007/777/EZ u pogledu unosa za Sjedinjene Američke Države na popisu trećih zemalja ili dijelova trećih zemalja iz kojih je odobreno unošenje mesnih proizvoda i obrađenih želudaca, mjehura i crijeva u Uniju u vezi s visokopatogenom influencom ptica nakon izbijanja bolesti u državama Idaho i Kalifornija

         (priopćeno pod brojem dokumenta C(2015) 1315)

   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2002/99/EZ od 16. prosinca 2002. o utvrđivanju zdravstvenih pravila za životinje kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi (1), a posebno njezin članak 8. uvodnu rečenicu, članak 8. točku 1. prvi podstavak, članak 8. točku 4. i članak 9. stavak 4. točku (c),
   budući da:

               (1)

               Odlukom Komisije 2007/777/EZ (2) utvrđuju se pravila za zdravlje životinja i javno zdravlje za uvoz u Uniju te provoz kroz Uniju i skladištenje u Uniji pošiljaka mesnih proizvoda i obrađenih želudaca, mjehura i crijeva („proizvodi”).

               (2)

               U dijelu 1. Priloga II. Odluci 2007/777/EZ navode se područja trećih zemalja za koje je unošenje proizvoda u Uniju ograničeno zbog zdravlja životinja i na koje se primjenjuje načelo regionalizacije. U dijelu 2. tog Priloga navodi se popis trećih zemalja ili dijelova trećih zemalja iz kojih je odobreno unošenje proizvoda u Uniju uz uvjet da su ti proizvodi bili podvrgnuti odgovarajućoj obradi iz dijela 4. tog Priloga.

               (3)

               Sjedinjene Američke Države navedene su u dijelu 2. Priloga II. Odluci 2007/777/EZ kao treća zemlja iz koje je odobren uvoz i provoz kroz Uniju pošiljaka proizvoda dobivenih od peradi, farmski uzgojene pernate divljači i divljih ptica, za određene dijelove njezina državnog područja, ovisno o izbijanju visokopatogene influence ptica. Ta je regionalizacija priznata Odlukom 2007/777/EZ, kako je izmijenjena Provedbenom odlukom Komisije (EU) 2015/252 (3) nakon izbijanja visokopatogene influence ptica u državama Oregon i Washington. Odlukom 2007/777/EZ predviđa se da se može odobriti unošenje tih proizvoda iz pogođenih područja država Oregon i Washington nakon što ih se podvrgne obradi „D” kako je utvrđena u dijelu 4. Priloga II. Odluci 2007/777/EZ („obrada D”).

               (4)

               Sjedinjene Američke Države potvrdile su 20. siječnja 2015. prisutnost visokopatogene influence ptica podtipa H5N2 kod jata peradi u državi Idaho te 23. siječnja 2015. prisutnost visokopatogene influence ptica podtipa H5N8 u državi Kalifornija. Nadležna veterinarska tijela Sjedinjenih Američkih Država odmah su obustavila izdavanje veterinarskih certifikata za pošiljke proizvoda koji su namijenjeni za unošenje u Uniju iz tih država i dijela države Oregon, na koje su primijenjena veterinarska ograničenja u pogledu tih novih izbijanja bolesti. Sjedinjene Američke Države provele su i mjere usmrćivanja u preventivne svrhe radi suzbijanja i ograničavanja širenja visokopatogene influence ptica.

               (5)

               Sporazumom između Unije i Sjedinjenih Američkih Država (4) predviđa se promptno međusobno priznavanje mjera regionalizacije u slučaju izbijanja bolesti u Uniji ili Sjedinjenim Američkim Državama („Sporazum”).

               (6)

               Na temelju prisutnosti visokopatogene influence ptica u državama Idaho i Kalifornija, proizvode dobivene od peradi, farmski uzgojene pernate divljači i divljih ptica iz dijelova navedenih država i iz dijela države Oregon na koje su nadležna veterinarska tijela Sjedinjenih Američkih Država primijenila ograničenja trebalo bi podvrgnuti najmanje „obradi D” kako bi se spriječilo unošenje virusa visokopatogene influence ptica u Uniju.

               (7)

               Dio 1. Priloga II. Odluci 2007/777/EZ trebalo bi stoga izmijeniti.

               (8)

               Odluku 2007/777/EZ trebalo bi stoga izmijeniti na odgovarajući način.

               (9)

               Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU ODLUKU:
   Članak 1.
   Prilog II. Odluci 2007/777/EZ mijenja se u skladu s Prilogom ovoj Odluci.
   Članak 2.
   Ova je Odluka upućena državama članicama.

      Sastavljeno u Bruxellesu 2. ožujka 2015.

            Za Komisiju

         Vytenis ANDRIUKAITIS

            Član Komisije

      (1)  SL L 18, 23.1.2003., str. 11.

      (2)  Odluka Komisije 2007/777/EZ od 29. studenoga 2007. o utvrđivanju uvjeta za zdravlje životinja i javno zdravlje te obrazaca certifikata za uvoz iz trećih zemalja određenih mesnih proizvoda i obrađenih želudaca, mjehura i crijeva za prehranu ljudi i o stavljanju izvan snage Odluke 2005/432/EZ. (SL L 312, 30.11.2007., str. 49.).

      (3)  Provedbena odluka Komisije (EU) 2015/252 оd 13. veljače 2015. o izmjeni Priloga II. Odluci 2007/777/EZ u pogledu unosa za Sjedinjene Američke Države na popisu trećih zemalja ili dijelova trećih zemalja iz kojih je odobreno unošenje mesnih proizvoda i obrađenih želudaca, mjehura i crijeva u Uniju, u vezi s visokopatogenom influencom ptica (SL L 41, 17.2.2015., str. 52.).

      (4)  Sporazum između Europske zajednice i Vlade Sjedinjenih Američkih Država o sanitarnim mjerama za zaštitu zdravlja ljudi i životinja pri trgovini živim životinjama i proizvodima životinjskog podrijetla koji je u ime Europske zajednice odobren Odlukom Vijeća 1998/258/EZ (SL L 118, 21.4.1998., str. 1.).

      PRILOG
      U dijelu 1. Priloga II. Odluci 2007/777/EZ unos za Sjedinjene Američke Države zamjenjuje se sljedećim:

                     „Sjedinjene Američke Države

                     US

                     01/2014

                     Cijela država

                     US-1

                     01/2014

                     Cijele Sjedinjene Američke Države, osim područja US-2.

                     US-2

                     01/2014

                     Područje Sjedinjenih Američkih Država koje odgovara:

                                 cijelom državnom području države Washington;

                                 okrugu Douglas i okrugu Malheur u državi Oregon;

                                 okrugu Canyon i okrugu Payette u državi Idaho;

                                 okrugu Stanislaus i okrugu Tuolumne u državi Kalifornija.”


title: 2014/43/EU: Provedbena odluka Komisije оd 27. siječnja 2014. o određenim privremenim zaštitnim mjerama u vezi s afričkom svinjskom kugom u Litvi (priopćeno pod brojem dokumenta C(2014) 501)  Tekst značajan za EGP

text:
               29.1.2014

               HR

               Službeni list Europske unije

               L 26/44

      PROVEDBENA ODLUKA KOMISIJE

   оd 27. siječnja 2014.
   o određenim privremenim zaštitnim mjerama u vezi s afričkom svinjskom kugom u Litvi
   (priopćeno pod brojem dokumenta C(2014) 501)
   (Vjerodostojan je samo tekst na litavskom jeziku)
   (Tekst značajan za EGP)
   (2014/43/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 89/662/EEZ od 11. prosinca 1989. o veterinarskim pregledima u trgovini unutar Zajednice u cilju uspostave unutarnjeg tržišta (1), a posebno njezin članak 9. stavak 3.,
   uzimajući u obzir Direktivu Vijeća 90/425/EEZ od 26. lipnja 1990. o veterinarskim i zootehničkim pregledima koji se primjenjuju u trgovini određenim živim životinjama i proizvodima unutar Zajednice u cilju uspostave unutarnjeg tržišta (2), a posebno njezin članak 10. stavak 3.,
   budući da:

               (1)

               Afrička svinjska kuga zarazna je virusna bolest koja pogađa domaće i divlje svinje i koja može ozbiljno utjecati na profitabilnost svinjogojstva te omesti trgovinu unutar Unije i izvoz u treće zemlje.

               (2)

               U slučaju izbijanja afričke svinjske kuge postoji opasnost da se uzročnik bolesti proširi na druga svinjogojska gospodarstva i na divlje svinje. Kao rezultat toga može se proširiti iz jedne države članice u drugu državu članicu i treće zemlje trgovinom živim svinjama ili njihovim proizvodima.

               (3)

               Direktivom Vijeća 2002/60/EZ (3) utvrđuju se minimalne mjere koje se primjenjuju unutar Unije za kontrolu afričke svinjske kuge. Člankom 15. Direktive 2002/60/EZ osigurava se utvrđivanje zaraženog područja nakon potvrde jednog ili više slučajeva afričke svinjske kuge kod divljih svinja.

               (4)

               Litva je obavijestila Komisiju o trenutačnoj situaciji povezanoj s afričkom svinjskom kugom na svojem državnom području te je u skladu s člankom 15. Direktive 2002/60/EZ utvrdila zaraženo područje u kojemu se primjenjuju mjere iz članaka 15. i 16. te Direktive.

               (5)

               Kako bi se spriječili nepotrebni poremećaji trgovine unutar Unije i izbjegle neopravdane prepreke trgovini koje nameću treće zemlje, potrebno je, u suradnji s dotičnom državom članicom, utvrditi popis područja koja su ograničena unutar Unije zbog afričke svinjske kuge u Litvi.

               (6)

               U skladu s time, do sastanka Stalnog odbora za prehrambeni lanac i zdravlje životinja, u Prilogu ovoj Odluci trebala bi biti navedena ograničena područja u Litvi i utvrđeno vrijeme trajanja regionalizacije.

               (7)

               Ova će se Odluka preispitati na sljedećem sastanku Stalnog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   Litva osigurava da zaraženo područje utvrđeno u skladu s člankom 15. Direktive 2002/60/EZ sadržava najmanje područja navedena u Prilogu ovoj Odluci.
   Članak 2.
   Ova se odluka primjenjuje do 15. veljače 2014.
   Članak 3.
   Ova je Odluka upućena Republici Litvi.

      Sastavljeno u Bruxellesu 27. siječnja 2014.

            Za Komisiju

         Tonio BORG

            Član Komisije

      (1)  SL L 395, 30.12.1989., str. 13.

      (2)  SL L 224, 18.8.1990., str. 29.

      (3)  Direktiva Vijeća 2002/60/EZ od 27. lipnja 2002 o utvrđivanju posebnih odredaba za kontrolu afričke svinjske kuge i o izmjeni Direktive 92/119/EEZ koja se odnosi na tješinsku bolest i afričku svinjsku kugu (SL L 192, 20.7.2002., str. 27.).

      PRILOG

                  Zaraženo područje u Litvi

                  Datum do kad se primjenjuje

                  Područja Trakai i Šalčininkai u okrugu (apskritis) Vilnius te područja Lazdijai, Varėna, Alytus, Druskininkai u okrugu Alytus.

                  15. veljače 2014.